Kuid etruskid kasutasid intensiivselt ka nende asukohtades lei­duvaid loodusvarasid. Siin tuleks eriti mainida nende raua- ja  vasetööstust, mille keskuseks oli Populonia linn Elba saare vastas, kust saadi peamiselt toorrauda, kuna vaske leidus ka Etruuria mandril. Peale selle tuleb märkida samuti pronksitööstust, mis eeldas vajadust tina järele ja selle sissevedu, oma maal puudumise tõttu, Briti saarestikust, arvatavasti Gallia kaudu. Kõigil neil tööstusala­del töötati mitte ainult oma tarvete rahuldamiseks, vaid veel roh­kem ekspordi huvides. On märkimisväärne, et etruskide valmis­tatud mitmesugused pronksesemed olid otsitud ja hinnatud  isegi V sajandi Ateenas. Nimetada tuleb veel nende tooteid vääris­metallide ja osalt vaasitööstusegi alalt. Eriti on imeteldud arheo­loogiliste leidude puhul etruski filigraantöid, mis alal nad on olnud suutelised võistlema kõigi aegade parimate saavutistega. Keraa­mika alal igatahes ei küüni nende tooted küll üldiselt ei vastupida­vuselt ega koloriidi värskuselt Attika vaasitööstuse tasemeni, kuid siingi on nad saavutanud silmapaistvaid tagajärgi nn. bucchero-tüüpi terrakotadega.